Diari Oficial de la Generalitat Valenciana


Sumari del DOGV 7452, del 28-01-2015 (2014/11752)

Conveni entre la Diputació Provincial de Castelló i l'Associació per a la Promoció i Defensa de l'Oli Serrana d'Espadà per a la cessió d'ús dels terrenys de la Diputació de Castelló en la cartoixa de Valldecrist d'Altura.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7452

Data del DOGV
:   28-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11943


Data del document
:   22-01-2015

Organisme emissor
:   Diputacio Provincial de Castelló

Tipus de document
:   Decret

Conveni entre la Diputació Provincial de Castelló i l'Associació per a la Promoció i Defensa de l'Oli Serrana d'Espadà per a la cessió d'ús dels terrenys de la Diputació de Castelló en la cartoixa de Valldecrist d'Altura. [2014/11724]  
Pel Decret número 322, de data 22 de gener de 2015, del vicepresident primer, s'ha adoptat la resolució següent:  
Per a compliment d'allò que s'ha preceptuat en l'article 90.3 de la Llei 4/1998, d'11 de juny, de Patrimoni Cultural Valencià, i l'Acord plenari de 28 d'octubre de 2014, aprovada per la Diputació Provincial de Castelló la cessió d'ús de terrenys situats en la cartoixa de Valldecrist d'Altura per a l'execució del projecte d'investigació, desenvolupament i innovació sobre el cultiu de l'olivera de la varietat Serrana d'Espadà, subscrit conveni a l'efecte, fent ús de les atribucions conferides per resolució de Presidència, resolc que es remeta l'esmentat conveni al Diari Oficial de la Comunitat Valenciana per a la seua publicació, de conformitat amb l'esmentada disposició.  
  
Castelló de la Plana, 22 de gener de 2015.- El diputat delegat de Patrimoni: Rafael H. Albert Roca.  
  
  
Conveni entre la Diputació Provincial de Castelló i l'Associació per a la Promoció i Defensa de l'Oli Serrana d'Espadà per a la cessió d'ús dels terrenys de la Diputació de Castelló en la cartoixa de Valldecrist d'Altura  
  
Castelló de la Plana, 26 de novembre de 2014  
  
Reunits  
D'una part, Javier Moliner Gargallo, president de la Diputació Provincial de Castelló, que actua en l'exercici del seu càrrec i en representació d'aquesta, facultat per a aquest acte per l'Acord plenari de 28 de gener de 2014 i assistit per Manuel Pesudo Esteve, secretari general de la corporació, que actua com a fedatari públic.  
D'una altra part, Miguel Abad Pérez, en qualitat de president de l'Associació per a la Promoció i Defensa de l'Oli Serrana d'Espadà, CIF M56127636, inscrita en la secció primera del Registre Autonòmic de la Comunitat Valenciana amb el número 01.037418-CS.  
  
Manifesten  
Primer. La Diputació Provincial de Castelló és propietària de l'immoble denominat «terrenys en la cartoixa de Valldecrist d'Altura», inscrit amb el número 31 en l'inventari de béns i drets com a immoble de naturalesa rústica, amb caràcter de bé patrimonial, i figura inscrit en el Registre de la Propietat de Segorbe a favor de la Diputació Provincial de Castelló, finca 8161(A), tom 363, llibre 59, foli 92, i 8439, tom 389, llibre 63, foli 36.  
Segon. Que l'Associació per a la Promoció i Defensa de l'Oli Serrana d'Espadà no té ànim de lucre, tal com consta en l'article primer dels seus estatuts i, a fi de dur a terme el projecte d'investigació, desenvolupament i innovació de la selecció clonal de la varietat Serrana d'Espadà, ha sol·licitat la cessió de les terres de cultiu de la cartoixa de Valldecrist d'Altura.  
Tercer. Que pel Decret 1/2007, de 12 gener, del Consell, es declara Bé d'Interès Cultural, amb la categoria de Monument, la cartoixa de Valldecrist d'Altura i l'entorn de protecció afectat per la declaració, així com el seu règim de protecció, definit en els annexos (DOCV 5429, 16.01.2007).  
Quart. Que la Diputació, per acords plenaris de 28 de gener, 21 de març i 28 d'octubre de 2014, ha aprovat la cessió gratuïta d'ús dels terrenys de la seua propietat de la cartoixa de Valldecrist a l'associació per al projecte plantejat i per a la millor conservació del bé.  
  
Cinquè. Que ha estat demanada la documentació establida en l'article 90.3 de la Llei 4/1998, d'11 de juny, de Patrimoni Cultural Valencià, i s'ha sotmès l'expedient a informació pública. Hi consten els informes de la Universitat Jaume I de Castelló i la Reial Acadèmia de Belles Arts de Sant Carles, i ha estat informat favorablement per la directora general de Cultura de la Conselleria d'Educació, Cultura i Esports.  
  
Sisè. Que l'associació ha acceptat la cessió d'ús, per acord adoptat en data 11 de novembre de 2014.  
Ambdues parts es reconeixen recíprocament, en el caràcter amb què intervenen, plena capacitat jurídica per a subscriure aquest conveni.  
  
Estipulacions  
Primera. La Diputació Provincial de Castelló cedeix l'ús dels terrenys de la seua propietat de naturalesa rústica de la cartoixa de Valldecrist d'Altura, situats en les parcel·les 338, 339, 340, 341 i 347 del polígon 17, a l'Associació per a la Promoció i Defensa de l'Oli Serrana d'Espadà, CIF I27298270, per un termini de 10 anys, per a l'execució del projecte d'investigació, desenvolupament i innovació de la selecció clonal de la varietat Serrana d'Espadà, i atenent la conveniència de la millor conservació del bé.  
Segona. La finalitat única de la cessió és l'execució de l'esmentat projecte d'investigació i la millor conservació del bé immoble inscrit en l'inventari de la Diputació de Castelló com a «terrenys cartoixa de Valldecrist d'Altura».  
Tercera. La cessió d'ús s'efectua d'acord amb el que s'exposa i al seu torn subjecta a les condicions següents:  
- Destinar únicament i exclusiva els terrenys durant tot el termini que dure la cessió a l'ús indicat en el projecte, d'interès per als habitants del municipi, compatible amb la integritat cultural, amb el caràcter i qualificació del bé i el seu règim de protecció i conservació, en perfecte estat d'acord amb la seua naturalesa, mantenint la integritat del valor cultural del monument de conformitat amb la normativa sobre el patrimoni cultural.  
- Assumir la responsabilitat derivada de la utilització, conservació i custòdia dels terrenys d'acord amb la categoria del bé, corrent a càrrec seu totes les despeses que es produesquen a causa de la utilització per la seua banda dels terrenys l'ús dels quals se cedeix, abastiment d'aigua per a reg, subministrament d'electricitat, si és el cas, de conservació i manteniment, i qualsevol altre de tal caràcter que comporte la seua específica qualificació. Tota intervenció s'adequarà, tant en el sòl com en el subsòl i, si és el cas, l'entorn de protecció, al règim de tutela i conservació del bé, per la qual cosa es demanaran les oportunes llicències municipals i urbanístiques i tot tipus d'autoritzacions, de conformitat amb la legislació del patrimoni cultural ja citada i de conformitat amb les prescripcions que si és el cas indique la conselleria competent, respecte de totes les actuacions que duga a terme l'Associació per a la Promoció i Defensa de l'Oli Serrana d'Espadà en execució del projecte. Seran a càrrec seu les despeses que comporte.  
- Mantindre, conservar i custodiar els béns adequadament i a càrrec seu, i revertir l'ús a la Diputació transcorregut el termini acordat o per incompliment de les condicions o destí per al que se cedeix l'ús, sense dret a cap indemnització i, si és el cas, amb les seues millores o accessions. Queda terminantment prohibida la constitució de drets reals o personals, ni cap transmissió per cap títol, ni arrendament a favor d'un tercer del dret que se cedeix.  
- Remetre a la Diputació de Castelló una memòria anual de les activitats, resultats i incidències relatives al desenvolupament del projecte, així com els informes tècnics que es deriven de la seua part experimental.  
- En cas que en el desenvolupament del projecte es plantejara qualsevol acció no prevista, tant en l'aspecte tècnic agrari com en el relatiu a la protecció i conservació de l'immoble o intervenció que puga modificar l'estat inicial d'integritat del valor cultural del monument, segons la normativa sobre el patrimoni cultural, haurà de comunicar-se prèviament a la Diputació i a la conselleria competent, a l'efecte, si és el cas, de l'autorització prèvia.  
- Assumir el pagament dels tributs que pogueren gravar els terrenys, excepte els que afecten o tinguen el seu fonament en la titularitat del ple domini, així mateix les despeses que originen les accions del projecte amb el compliment de totes les disposicions vigents que afecten l'activitat a què es destina, com també la tramitació de les llicències i permisos que comporte.  
- En cas d'haver-se produït danys i/o perjudicis de qualsevol classe, seran a càrrec de l'associació a l'efecte de la seua reparació posterior i d'acord amb el que establesca la legislació específica.  
Quarta. L'incompliment de les condicions establides comportarà la revocació de la cessió.  
I, en prova de conformitat, es formalitza i firma el present conveni en exemplar duplicat, en el lloc i la data indicats en l'encapçalament, i en queda un en poder de cada part.  
  
Per la Diputació Provincial, el president: Javier Moliner Gargallo.  
  
Per l'Associació per a la Promoció i Defensa de l'Oli Serrana d'Espadà, el president: Miguel Abad Pérez.  
  
El secretari general: Manuel Pesudo Esteve.